|  |
| --- |
| PATVIRTINTA |
| Klaipėdos miesto savivaldybės |
| tarybos 2020 m. sausio 30 d. |
| sprendimu Nr. T2-22 |

**Klaipėdos miesto savivaldybės Mažosios Lietuvos istorijos muziejaus NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės Mažosios Lietuvos istorijos muziejaus nuostatai (toliau – Nuostatai) reglamentuoja tikslus, veiklos sritis ir rūšis, funkcijas, teises ir pareigas, savininko teises ir pareigas įgyvendinančios institucijos kompetenciją, valdymą, struktūrą, turtą, lėšų šaltinius ir lėšų naudojimo tvarką, finansinę veiklos kontrolę, pertvarkymą, reorganizavimą ir likvidavimą bei Nuostatų keitimo tvarką.

2. Pavadinimas – Klaipėdos miesto savivaldybės Mažosios Lietuvos istorijos muziejus (toliau – Muziejus), registruotas adresu: Didžioji Vandens g. 2, LT-91247 Klaipėda.

3. Muziejus – savivaldybės biudžetinė įstaiga, veikianti kultūros, kultūros paveldo išsaugojimo, mokslo ir švietimo srityse, kurios steigėja ir savininkė yra Klaipėdos miesto savivaldybės taryba (toliau – Savivaldybės taryba).

4. Muziejus yra įstatymų ir kitų teisės aktų nustatyta tvarka įregistruotas viešasis juridinis asmuo, turintis savo nuostatus, antspaudą su savo pavadinimu,sąskaitas banke,galintis naudotis trumpiniu MLIM.

5. Muziejaus struktūriniai padaliniai:

administracija;

skyriai: Edukacijos ir ryšių su visuomene skyrius, Istorijos skyrius, Etnografijos skyrius, Archeologijos ir restauracijos skyrius, Fondai, Bendrasis ir ūkio reikalų skyrius;

Muziejaus ekspozicijos yra įrengtos:

Mažosios Lietuvos istorijos ekspozicija – Didžioji Vandens g. 2;

Kalvystės ekspozicija (Kalvystės muziejus) – Šaltkalvių g. 2;

Pilies ir miesto istorijos ekspozicija (Pilies muziejus) – Priešpilio g. 2;

Ekspozicija „Muziejus 39/45“ – Priešpilio g. 2;

Rezistencijos ir tremties ekspozicija – S. Nėries g. 4;

Skulptūrų parko ekspozicija – teritorija tarp K. Donelaičio, S. Daukanto, Trilapio, Liepų gatvių.

6. Muziejaus veikla grindžiama Lietuvos Respublikos Konstitucija, Lietuvos Respublikos muziejų įstatymu, Lietuvos Respublikos vietos savivaldos įstatymu, Lietuvos Respublikos biudžetinių įstaigų įstatymu, Lietuvos Respublikos jaunimo politikos pagrindų įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Savivaldybės tarybos sprendimais, Klaipėdos miesto savivaldybės mero (toliau – Savivaldybės meras) potvarkiais, Klaipėdos miesto savivaldybės administracijos direktoriaus (toliau – Savivaldybės administracijos direktorius) įsakymais, kitais teisės aktais ir Nuostatais.

7. Muziejus savo veikloje atsižvelgia į Tarptautinės muziejų tarybos (ICOM) rekomendacijas.

8. Naudojimasis Muziejaus ekspozicijomis mokamas arba nemokamas tam tikroms lankytojų grupėms, jei taip nusprendžia savininkė – Savivaldybės taryba. Muziejus gali teikti papildomas mokamas paslaugas pagal Lietuvos Respublikos kultūros ministerijos patvirtintą mokamų paslaugų sąrašą.

**II SKYRIUS**

**MUZIEJAUS VEIKLOS TIKSLAI IR FUNKCIJOS**

9. Pagrindiniai Muziejaus veiklos tikslai:

9.1. kaupti, saugoti, tyrinėti, konservuoti ir restauruoti Klaipėdos miesto ir Mažosios Lietuvos istorinį kultūros paveldą;

9.2. ugdyti miestiečių istorinę savimonę, formuoti klaipėdietišką identitetą;

9.3. pristatyti ir propaguoti miesto istoriją, krašto kultūrinį paveldą šalyje ir užsienyje.

10. Įgyvendindamas šiuos tikslus, Muziejus vykdo šias funkcijas:

10.1. įsigyja, tiria ir sistemina muziejinę bei istorinę vertę turinčius eksponatus, formuoja Muziejaus rinkinius, atspindinčius Mažosios Lietuvos ir Klaipėdos miesto istoriją bei kultūrą;

10.2. užtikrina sukauptų muziejinių vertybių apskaitą, tinkamas saugojimo sąlygas ir apsaugą, jų konservavimą ir restauravimą;

10.3. sudaro sąlygas Muziejuje saugomų muziejinių vertybių viešam naudojimui: rengia nuolatines ir laikinas ekspozicijas, publikuoja tyrimų rezultatus, ruošia parodas bei kitus renginius Muziejuje, Klaipėdos mieste, Lietuvoje ir užsienyje;

10.4. teikia neformaliojo ugdymo paslaugas, didina jų įvairovę, prieinamumą ir kokybę bei skatina formaliojo mokymo efektyvumą integruodamas Muziejaus išteklius bei paslaugas į formaliojo švietimo procesus ir priemones;

10.5. organizuoja mokslines, Muziejaus rinkinius didinančias ekspedicijas (archeologines; etnografines, kraštotyrines), konferencijas;

10.6. rengia, leidžia ir platina su Muziejaus veikla susijusius leidinius;

10.7. dalyvauja bendrose regiono ir respublikinėse muziejinėse programose;

10.8. rengia su Muziejaus veikla susijusią informaciją elektroninėse laikmenose;

10.9. virtualiomis ekspozicijomis, parodomis pristato Muziejų interneto svetainėse;

10.10. teikia konsultacijas fiziniams ir juridiniams asmenims Klaipėdos miesto ir Mažosios Lietuvos istorijos, paveldosaugos klausimais.

**III SKYRIUS**

**MUZIEJAUS FONDO RINKINIAI**

11. Muziejaus fondo rinkiniai yra centralizuoti ir, atsižvelgiant į muziejinių vertybių išliekamąją vertę, suskirstyti į:

11.1. pagrindinį fondą;

11.2. pagalbinį fondą.

12. Muziejaus rinkiniai kaupiami šiomis pagrindinėmis kryptimis: archeologija, istorija, etnografija, dailė, fotografija, literatūra, technikos istoriją atspindinčios muziejinės vertybės.

13. Muziejaus rinkinių šifre nurodomas sutrumpintas Muziejaus pavadinimas (MLIM), Muziejaus pagrindinio (GEK) ir pagalbinio (P) rinkinių, bibliotekos (B) šifrai:

13.1. Archeologijos rinkinys: AS – archeologiniai radiniai iš Klaipėdos senamiesčio, AP – Klaipėdos pilies archeologiniai radiniai, AV – archeologiniai radiniai iš kitų vietovių;

13.2. Istorijos rinkinys: IS – istorinė spauda (knygos ir periodiniai leidiniai), IR – raštija ir ikonografija, IK – kartografija, N – numizmatika, ŠR – istorinio skyriaus šiuolaikinio laikotarpio raštija, ŠF – šiuolaikinio laikotarpio fotonuotraukos ir negatyvai, ŠD – šiuolaikinio laikotarpio daiktai;

13.3. Etnografijos rinkinys – E;

13.4. Dailės rinkinys – D.

**IV SKYRIUS**

**ĮSTAIGOS SAVININKAS IR JO FUNKCIJOS**

14. Muziejaus savininko teises ir pareigas įgyvendina Savivaldybės taryba.

15. Savininko funkcijos:

15.1. tvirtina ir keičia Nuostatus;

15.2. skiria savivaldybės biudžeto asignavimus;

15.3. nustato mokamų paslaugų įkainius;

15.4. priima sprendimą dėl Muziejaus buveinės pakeitimo;

15.5. priima sprendimą dėl Muziejaus reorganizavimo ar likvidavimo;

15.6. priima sprendimą dėl Muziejaus filialo steigimo ir jo veiklos nutraukimo;

15.7. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

15.8. sprendžia kitus Lietuvos Respublikos biudžetinių įstaigų įstatyme, kituose įstatymuose ir Nuostatuose jos kompetencijai priskirtus klausimus.

**V SKYRIUS**

**MUZIEJAUS VALDYMAS**

16. Muziejui vadovauja direktorius, kurį teisės aktų nustatyta tvarka skiria į pareigas ir atleidžia iš jų, įgyvendina funkcijas, susijusias su darbo santykiais, Lietuvos Respublikos darbo kodekso ir kitų teisės aktų nustatyta tvarka Savivaldybės meras arba Savivaldybės mero pareigas laikinai einantis Savivaldybės tarybos narys.

17. Muziejaus direktorius už savo funkcijų vykdymą yra atsakingas ir atskaitingas Savivaldybės tarybai.

18. Muziejaus direktorių, atostogų, ligos ar kitais atvejais jam negalint eiti pareigų, pavaduoja Muziejaus direktoriaus pavaduotojas, kurio pareigybės aprašyme nurodyta ši funkcija.

19. Muziejaus direktorius:

19.1. planuoja ir organizuoja visą Muziejaus veiklą, kad būtų įgyvendinami biudžetinės įstaigos tikslai ir atliekamos nustatytos funkcijos, ir atsako už ją;

19.2. tvirtina įstaigos struktūrą ir pareigybių sąrašą, neviršydamas Savivaldybės administracijos direktoriaus nustatyto didžiausio leistino pareigybių skaičiaus ir asignavimų valdytojo skiriamų lėšų darbo užmokesčiui;

19.3. nustato Muziejaus darbuotojų tarnybinius atlyginimus, pareiginę algą (pareiginės algos pastoviąją dalį ir kintamąją dalį) bei priemokų dydžius, neviršydamas įstaigai darbo užmokesčiui skirtų asignavimų;

19.4. tvirtina struktūrinių padalinių nuostatus;

19.5. tvirtina vidaus darbo taisykles ir darbuotojų pareigybių aprašymus;

19.6. tvirtina ekspozicijų ir parodų tematinę struktūrą, parengtus publikuoti leidinius;

19.7. pagal savo kompetenciją leidžia įsakymus, remdamasis Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kultūros ministerijos ir Klaipėdos miesto savivaldybės teisės aktais, privalomus visiems įstaigos darbuotojams, organizuoja ir kontroliuoja jų vykdymą;

19.8. užtikrina, kad būtų laikomasi įstatymų, kitų teisės aktų ir Nuostatų;

19.9. įstatymų nustatyta tvarka priima į darbą ir atleidžia iš darbo Muziejaus darbuotojus, skatina juos ir skiria jiems drausmines nuobauda;

19.10. sudaro sutartis, suteikia įgaliojimus;

19.11. atstovauja Muziejui teisme arba kitose valstybės ar savivaldybių institucijose, įstaigose be atskiro įgaliojimo;

19.12. sudaro komisijas Muziejaus veiklos problemoms spręsti be atskiro įgaliojimo;

19.13. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

19.14. užtikrina racionalų ir taupų lėšų bei turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;

19.15. tvirtina renkamos ir patariamojo balso teisę turinčios Muziejaus tarybos darbo reglamentą.

20. Muziejaus vadovas gali turėti ir kitų jam Nuostatuose arba kituose teisės aktuose nustatytų pareigų.

**VI SKYRIUS**

**MUZIEJAUS TARYBA IR JOS SUDARYMO TVARKA**

21. Muziejaus valdyme patariamojo balso teise dalyvauja 7 narių Muziejaus taryba, kurios sudėtį ir darbo reglamentą tvirtina Muziejaus direktorius.

22. Muziejaus tarybos funkcijos:

22.1 svarstyti Muziejaus strateginius ir metinius veiklos planus bei ataskaitas;

22.2 teikti pasiūlymus dėl Muziejaus veiklai reikšmingų projektų bei jų finansavimo galimybių;

22.3 svarstyti Muziejaus organizacinę struktūrą, darbuotojų pareigybių poreikį bei skaičių;

22.4 svarstyti Muziejaus steigimo dokumentų, darbo tvarkos taisyklių ir kitų su Muziejaus veikla bei darbo tvarka susijusių dokumentų projektus;

22.5 teikti pasiūlymus dėl Muziejaus darbuotojų kvalifikacijos tobulinimo bei kompetencijų ugdymo;

22.6 svarstyti kitus klausimus, nustatytus įstaigos steigimo dokumentuose ir padedančius Muziejaus vadovui užtikrinti efektyvų Muziejaus valdymą.

23. Muziejaus tarybai negali vadovauti įstaigos vadovas, kuris yra šios tarybos narys.

24. Muziejų tarybos sudėtyje ne mažiau kaip trečdalį narių sudaro išorės ekspertai (vienas iš jų – savininko atstovas), kiti renkami visuotiniame Muziejaus kolektyvo susirinkime. Muziejaus taryba iš savo narių paprasta balsų dauguma kadencijai renka pirmininką ir jo pavaduotoją.

25. Į Muziejaus tarybos posėdžius kaip konsultantai bei ekspertai gali būti kviečiami įvairūs specialistai iš kitų institucijų, įmonių ar organizacijų.

26. Muziejaus tarybos sprendimai įgyvendinami Muziejaus direktoriaus įsakymais.

27. Muziejuje veikia Rinkinių komplektavimo komisija, kurios veiklą reglamentuoja Muziejų rinkinių apsaugos, apskaitos ir saugojimo instrukcija.

**VII SKYRIUS**

**MUZIEJAUS TURTAS IR LĖŠOS**

28. Muziejus iš savivaldybės biudžeto skirtus asignavimus naudoja pagal asignavimų valdytojo patvirtintas sąmatas, vadovaudamasis savininko patvirtintais Savivaldybės biudžeto vykdymo ir atskaitomybės bei Savivaldybės biudžeto specialiųjų programų sudarymo ir vykdymo tvarkos aprašais ir kitais teisės aktais.

29. Muziejaus turtą sudaro:

29.1. nekilnojamasis, ilgalaikis materialusis ir nematerialusis bei trumpalaikis materialusis turtas, piniginės lėšos, atsargos ir kitas su įstaigos veikla susijęs turtas. Muziejus šį turtą valdo, naudoja ir disponuoja juo teisės aktų nustatyta tvarka;

29.2. muziejinės vertybės, kurių apskaitą, saugojimą, restauravimo ir naudojimo tvarką bei saugojimo sąlygas reglamentuoja Valstybinių muziejų rinkinių apsaugos, apskaitos ir saugojimo instrukcija ir kiti teisės aktai.

30. Muziejaus lėšas sudaro:

30.1 savivaldybės biudžeto lėšos (bazinis finansavimas);

30.2. valstybės investicijų programos ir valstybės investicinių projektų (Europos Sąjungos) lėšos;

30.3. valstybės fondų lėšos;

30.4. pajamos iš teikiamų paslaugų, suvenyrų, knygų, kitų muziejaus reprezentavimui skirtų prekių pardavimo ir patalpų nuomos;

30.5. tarptautinių ir užsienio fondų ir organizacijų lėšos;

30.6. lėšos, gautos kaip parama pagal Lietuvos Respublikos labdaros ir paramos įstatymą;

30.7. kitos teisėtai gautos ar savininko teises ir pareigas įgyvendinančios institucijos skirtos lėšos.

31. Muziejaus lėšos skiriamos:

31.1. darbuotojų darbo užmokesčiui ir valstybinio privalomojo draudimo įmokoms;

31.2. administravimo ir ūkio reikmėms;

31.3. muziejinės veiklos programai įgyvendinti;

31.4. kitoms išlaidoms.

**VIII SKYRIUS**

**MUZIEJAUS TEISĖS IR PAREIGOS**

32. Muziejus turi teisę:

32.1. turėti einamąsias sąskaitas viename iš pasirinktų Lietuvos Respublikos bankų;

32.2. savininko leidimu keisti Muziejaus valdymo struktūrą, steigti filialus, viešąsias įstaigas, turinčias savo atskirą buveinę ir galinčias turėti einamąsias sąskaitas;

32.3. teikti mokamas paslaugas pagal Lietuvos Respublikos kultūros ministerijos patvirtintą sąrašą ir savininko patvirtintas kainas;

32.4. tesės aktų nustatyta tvarka ir sąlygomis valdyti, naudoti, saugoti savivaldybės jam patikėjimo teise perduotą turtą bei juo disponuoti;

32.5. tvarkyti savo ūkinės-finansinės veiklos apskaitą ir teikti savininkui bei kitoms įstatymuose nustatytoms institucijoms apie jai reikiamą informaciją, garantuoti ataskaitų teisingumą;

32.6. savininko leidimu sudaryti sutartis ir priimti įsipareigojimus, susijusius su Muziejaus turto naudojimu;

32.7. atsiskaityti už pateiktas prekes, suteiktas paslaugas ir atliktus darbus bet kuria sutarta forma, neprieštaraujančia Lietuvos Respublikos įstatymams ir kitiems teisės aktams;

32.8. gauti paramą ir dovanas Lietuvos Respublikos labdaros ir paramos įstatymo nustatyta tvarka;

32.9. priimti ir saugoti depozitus;

32.10. rinkti ir tvarkyti asmens duomenis tik Muziejaus reikmėms, nepažeisdamas teisės aktų.

33. Muziejus, įgyvendindamas jam pavestas funkcijas, privalo:

33.1. teisės aktų nustatyta tvarka teikti Juridinių asmenų registro tvarkytojui duomenis;

33.2. naudoti iš valstybės ir savivaldybės biudžeto gaunamas lėšas tik Nuostatuose numatytiems tikslams įgyvendinti ir tik pagal asignavimo valdytojų patvirtintas išlaidų sąmatas;

33.3. užtikrinti Muziejaus darbuotojams saugias darbo sąlygas;

33.4. teikti savininkui ir kitoms teisės aktuose numatytoms institucijoms savo veiklos ataskaitas bei perspektyvinius veiklos planus;

33.5. garantuoti įstaigos finansinių, statistinių ir rašytinių atskaitų teisingumą;

33.6. ugdyti Muziejaus darbuotojų profesionalumą, siekdamas, kad muziejininkų kompetencija atitiktų vartotojo poreikius;

33.7. vykdyti įsipareigojimus pagal sudarytas sutartis;

33.8. įgyvendinti Nuostatuose nustatytus veiklos tikslus.

34. Muziejus gali turėti kitas įstatymuose ir kituose teisės aktuose numatytas teises ir pareigas.

**IX SKYRIUS**

**DARBO SANTYKIAI IR DARBO APMOKĖJIMAS**

35. Muziejaus darbuotojų darbo santykius ir darbo apmokėjimą reglamentuoja Lietuvos Respublikos darbo kodeksas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas ir kiti teisės aktai.

36. Lietuvos Respublikos darbo kodekso ir kitų teisės aktų nustatyta tvarka sudaromos laikinosios, neterminuotos, terminuotos darbo ar autorinės ir kt. sutartys atskiriems kultūriniams projektams įgyvendinti.

37. Įstatymų ir kitų teisės aktų nustatyta tvarka sudaromos individualios materialinės atsakomybės sutartys su Muziejaus rinkinių saugotojais bei kitais materialiai atsakingais darbuotojais.

**X SKYRIUS**

**MUZIEJAUS FINANSINĖS VEIKLOS KONTROLĖ ir auditas**

38. Muziejaus finansinės veiklos kontrolę vykdo savininkas ir kitos valstybinės institucijos ar įstaigos įstatymų ir kitų teisės aktų nustatyta tvarka.

39. Muziejaus buhalterinę apskaitą vykdo Savivaldybės administracijos Finansų ir turto departamento Biudžetinių įstaigų centralizuotas apskaitos skyrius, kuris savo veiklą vykdo vadovaudamasis Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu ir kitų teisęs aktų nustatyta tvarka

40. Muziejaus veiklos ir išorės finansinį auditą atlieka Savivaldybės kontrolierius (Kontrolės ir audito tarnyba).

41. Muziejaus vidaus auditą atlieka Savivaldybės administracijos Centralizuotas vidaus audito skyrius, vadovaudamasis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**XI SKYRIUS**

**BAIGIAMOSIOS NUOSTATOS**

42. Muziejus įstatymų ir kitų teisės aktų nustatyta tvarka gali turėti emblemą, vėliavą ir kitą atributiką.

43. Muziejus gali baigti savo veiklą arba būti pertvarkytas Lietuvos Respublikos muziejų įstatymo ir kitų teisės aktų nustatyta tvarka.

44. Muziejų galima perkelti iš užimamų patalpų tik į geresnes, Muziejaus funkcijoms atlikti tinkamas patalpas.

45. Vieši Muziejaus pranešimai skelbiami įstaigos interneto svetainėje www.mlimuziejus.lt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_